Document ID: 31998D0536

Odločba Komisije
z dne 3. septembra 1998
o določitvi seznama nacionalnih referenčnih laboratorijev za odkrivanje ostankov
(notificirano pod dokumentarno številko K(1998) 2487)
(Besedilo velja za EGP)
(98/536/ES)
KOMISIJA EVROPSKIH SKUPNOSTI JE
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 96/23/ES z dne 29. aprila 1996 o ukrepih za nadzor nad nekaterimi snovmi in njihovimi ostanki v živih živalih in proizvodih živalskega izvora ter o razveljavitvi direktiv 85/358/EGS in 86/469/EGS ter odločb 89/187/EGS in 91/664/EGS [1], in zlasti člena 14(1) Direktive,
ker člen 14(1) Direktive 96/23/ES določa, da je treba v vsaki državi članici imenovati najmanj en nacionalni referenčni laboratorij za odkrivanje posameznih snovi in ostankov, tako da noben ostanek ali skupina ostankov ni dodeljena več nacionalnim referenčnim laboratorijem; ker lahko v zvezi s tem države članice do 31. decembra 2000 še naprej zaupajo preiskave za isti ostanek ali skupino ostankov več nacionalnim laboratorijem, ki so jih so imenovale pred sprejetjem navedene direktive;
ker člen 14(1) Direktive 96/23/ES določa dolžnosti teh nacionalnih referenčnih laboratorijev za odkrivanje ostankov in določa, da mora Komisija sestaviti seznam teh nacionalnih referenčnih laboratorijev;
ker je treba Prilogo k tej odločbi ponovno preučiti najpozneje do 31. decembra 2000;
ker je treba zaradi pravne jasnosti nekatere določbe Odločbe Komisije 93/257/EGS z dne 15. aprila 1993 o referenčnih metodah in seznamu državnih referenčnih laboratorijev za odkrivanje ostankov [2] razveljaviti;
ker so ukrepi, predvideni s to odločbo, v skladu z mnenjem Stalnega veterinarskega odbora,
SPREJELA NASLEDNJO ODLOČBO:
Člen 1
Nacionalni referenčni laboratoriji za odkrivanje ostankov, ki so bili imenovani v skladu s členom 14 Direktive 96/23/ES, so našteti v Prilogi k tej odločbi.
Člen 2
Člen 4 Odločbe 93/257/EGS in Priloga k navedeni odločbi se razveljavita.
Člen 3
Ta odločba se ponovno preuči najpozneje do 31. decembra 2000.
Člen 4
Ta odločba je naslovljena na države članice.
V Bruslju, 3. septembra 1998

Labels: 17
20
7
0
18